Haaksirikkoutunutta sotalaivaa pinnalla pitäneet vaijerit irtosivat ja 400 miljoonan alus painui pinnan alle.

Norjan merivoimien fregatti KNM Helge Ingstad on vajonnut kokonaan veden alle Hjeltefjorden-vuonossa Norjan rannikolla. Säiliöaluksen kanssa viime torstaina kolaroinut 134-metrinen sota-alus sai pahoja vaurioita ja vajosi lähelle rantaa.

Fregatti kiinnitettiin rantaan yhdeksällä vaijerilla, joista useat kuitenkin pettivät tiistain vastaisen yönä, kertoo VG.

– Laiva vajosi ensin metrin, jolloin kaksi vaijeria katkesi. Ne korvattiin vahvemmilla puoleenyöhön mennessä. Sen jälkeen totesimme, ettei ole enää turvallista jatkaa työtä, kertoo pelastusoperaatiota johtava Haavard Mathiesen Norjan puolustusvoimien materiaalilaitokselta.

– Kello 6 aamulla lisää vaijereita katkesi ja laiva vajosi syvemmälle. Se on nyt veden alla ja vakaa.

Fregatti vajosi kokonaan veden pinnan alle. Kuvissa näkyy, että pinnalla on enää osa tutkatornia.

Norjan median mukaan rannikkoveden syvyys uppoamispaikalla on 35–40 metriä, ja puolustusvoimat pelkää aluksen vajoavan pohjaan.

Helge Ingestad oli palaamassa juuri päättyneestä Naton Trident Juncture 2018 -sotaharjoituksesta, johon myös Suomi osallistui.

Alukset törmäsivät kello 4.02 paikallista aikaa torstaina Hjeltefjorden-vuonossa. Fregatti osui tuolloin 17 solmun vauhdissa säiliöaluksen etuosaan. Sota-aluksessa oli tuolloin 137 sotilasta. Säiliöaluksessa oli 23 hengen miehistö ja lastina 625 000 barrelia raakaöljyä.

Helge Ingstad ohjattiin rannan lähelle törmäyksen jälkeen. Alus vajosi jo silloin.­

Nyt alus on uponnut aiempaa syvemmälle.­

NRK:n mukaan kahdeksan ihmistä loukkaantui törmäyksessä.

Viranomaiset tutkivat törmäystä.

Helge Ingstad on otettu palveluskäyttöön vasta vuonna 2009. Huippumodernin sotalaivan arvo on median mukaan jopa 4 miljardia Norjan kruunua, eli noin 400 miljoonaa euroa.

Uponnut fregatti on huomattavasti suurempi kuin Suomen laivaston nykyiset palveluskäytössä olevat alukset.

Suomi valmistelee parhaillaan neljän uuden korvetin hankintaa Laivue 2020 -hankkeessa. Monitoimikorveteista tulee noin 105 metriä pitkiä ja niiden hankinta maksaa yhteensä 1,2 miljardia euroa.